Κανονισμός (ΕΚ) αριθ. 418/2001 της Επιτροπής

της 1ης Μαρτίου 2001

περί της έγκρισης νέων πρόσθετων υλών και χρήσεων πρόσθετων υλών στις ζωοτροφές

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 2697/2000 της Επιτροπής(2), και ιδίως το άρθρο 4,

Εκτιμώντας τα ακόλουθα:

(1) Η οδηγία 70/524/ΕΟΚ προβλέπει ότι νέες πρόσθετες ύλες ή χρήσεις των πρόσθετων υλών μπορούν να εγκριθούν ύστερα από την εξέταση αίτησης που υποβάλλεται σύμφωνα με το άρθρο 4 της οδηγίας.

(2) Το άρθρο 9 Ε παράγραφος 1 της οδηγίας 70/524/ΕΟΚ προβλέπει ότι δύναται να παρασχεθεί προσωρινή έγκριση σε νέες πρόσθετες ύλες ή για χρήσεις των πρόσθετων υλών, εφόσον πληρούνται οι όροι του του άρθρου 3 α στοιχεία β), γ), δ) και ε) της οδηγίας 70/524/ΕΟΚ και εφόσον μπορεί εύλογα να υποτεθεί, με βάση τα διαθέσιμα αποτελέσματα, ότι όταν χρησιμοποιούνται στη διατροφή των ζώων έχουν ένα από τα αποτελέσματα που αναφέρονται στο άρθρο 2 στοιχείο α). Αυτή η προσωρινή άδεια να χορηγηθεί για περίοδο έως και τεσσάρων ετών στην περίπτωση των πρόσθετων υλών που αναφέρονται στο μέρος II του παραρτήματος Γ της οδηγίας.

(3) Η αξιολόγηση των φακέλων που υποβλήθηκαν δείχνει ότι τα νέα παρασκευάσματα μικροοργανισμών και ενζύμων και οι νέες χρήσεις των παρασκευασμάτων μικροοργανισμών και ενζύμων που περιγράφονται στα παραρτήματα I και II πληρούν τους προαναφερόμενους όρους και δύναται συνεπώς να λάβουν προσωρινή έγκριση για μια τετραετή περίοδο.

(4) Το άρθρο 2 σημείο ααα) της οδηγίας 70/524/ΕΟΚ απαιτεί οι εγκρίσεις για τα κοκκιδιοστατικά να συνδέονται με τον υπεύθυνο κυκλοφορίας τους.

(5) Το άρθρο 9 β της οδηγίας 70/524/ΕΟΚ προβλέπει ότι οι εγκρίσεις για τις ουσίες αυτές χορηγούνται για περίοδο δέκα ετών από την ημερομηνία κατά την οποία αρχίζει να ισχύει η τελική έγκριση, εφόσον πληρούνται όλοι οι όροι που υπάρχουν στο άρθρο 3 α της οδηγίας 70/524/ΕΟΚ.

(6) Η αξιολόγηση του φακέλου που υποβλήθηκε δείχνει ότι το κοκκιδιοστατικό που περιγράφεται στο παράρτημα III ικανοποιεί όλες τις απαιτήσεις του άρθρου 3 α, όταν χρησιμοποιείται στην κατηγορία των ζώων και υπό τις συνθήκες που περιγράφονται στο αναφερόμενο παράρτημα.

(7) Η αξιολόγηση των φακέλων δείχνει ότι ενδέχεται να απαιτούνται ορισμένες διαδικασίες για την προστασία των εργαζομένων από την έκθεση στις πρόσθετες ύλες. Η προστασία αυτή πρέπει ωστόσο να εξασφαλίζεται από την εφαρμογή της οδηγίας 89/391/ΕΟΚ(3) του Συμβουλίου σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία, καθώς και των σχετικών επιμέρους οδηγιών.

(8) Η επιστημονική επιτροπή για την διατροφή των ζώων έχει εκδώσει θετική γνώμη σχετικά με το αβλαβές των εν λόγω παρασκευασμάτων ενζύμων και μικροοργανισμών και του κοκκιδιοστατικού και σχετικά με τη θετική επενέργεια που αυτό ασκεί στην παραγωγή των ζώων, υπό τις συνθήκες που περιγράφονται στα προαναφερόμενα παραρτήματα.

(9) Τα μέτρα που προβλέπονται στον παρόντα κανονισμό είναι συμφωνα με τη γνώμη της μόνιμης επιτροπής ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παρασκευάσματα που ανήκουν στην ομάδα των "μικροοργανισμών" και απαριθμούνται στο παράρτημα Ι του παρόντος κανονισμού εγκρίνονται για χρήση ως πρόσθετες ύλες στη διατροφή των ζώων υπό τους όρους που καθορίζονται στο εν λόγω παράρτημα.

Άρθρο 2

Τα παρασκευάσματα που ανήκουν στην ομάδα των "ενζύμων" και απαριθμούνται στο παράρτημα ΙΙ του παρόντος κανονισμού εγκρίνονται για χρήση ως πρόσθετες ύλες στη διατροφή των ζώων υπό τους όρους που καθορίζονται στο εν λόγω παράρτημα.

Άρθρο 3

Οι πρόσθετες ύλες που ανήκουν στην ομάδα των "κοκκιδιοστατικών και άλλων θεραπευτικών ουσιών" και απαριθμούνται στο παράρτημα ΙΙΙ του παρόντος κανονισμού εγκρίνονται για χρήση ως πρόσθετες ύλες στη διατροφή των ζώων υπό τους όρους που καθορίζονται στο εν λόγω παράρτημα.

Άρθρο 4

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Μαρτίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Μαρτίου 2001.

Για την Επιτροπή

David Byrne

Μέλος της Επιτροπής

(1) ΕΕ L 270 της 14.12.1970, σ. 1.

(2) ΕΕ L 319 της 16.12.2000, σ. 1.

(3) ΕΕ L 183 της 29.6.1989, σ. 1.

ΠΑΡΑΡΤΗΜΑ I

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

>ΘΕΣΗ ΠΙΝΑΚΑ>